陳宣卿爲予作後彫圖
作者：陳造
朝代：宋

paragraphs: 吾宗灑畫墨，似我詩得趣。
未至心手忘，敢議江山助。
東絹十幅圍，中有千尺樹。
窮冬萬蟲蟄，拆地雙虬怒。
彷彿風雨聲，想像棟梁具。
人間汗反漿，對此毛髮豎。
怪君物寫影，落筆神與遇。
自言閲世孰，妙解等僧悟。
每當槃薄餘，了知精靈聚。
此圖尤傑出，持用博新句。
墨君第一流，論世無殆庶。
三熏且十襲，復靳爲子賦。